## Rješenje kojim se društvu Helios Domžale d.d., Domžale, Republika Slovenija, odobrava objavljivanje ponude za preuzimanje javnoga dioničkog društva Chromos boje i lakovi d.d., Zagreb

### NN 92/2006 (17.8.2006.), Rješenje kojim se društvu Helios Domžale d.d., Domžale, Republika Slovenija, odobrava objavljivanje ponude za preuzimanje javnoga dioničkog društva Chromos boje i lakovi d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**2159**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva Helios Domžale d.d., Domžale,
Količevo 2, Republika Slovenija, zastupanog po punomoćniku, trgovačkom društvu
KD Upravljanje imovinom d.o.o., Zagreb, Radnička cesta 22, koje zastupaju Hrvoje
Japunčić, predsjednik Uprave i Boštjan Tancer, član Uprave, za odobrenje
objavljivanja ponude za preuzimanje javnog dioničkog društva Chromos boje i
lakovi d.d., Zagreb, Radnička cesta 173/d, na sjednici održanoj 3. kolovoza
2006. godine, donijela je

## RJEŠENJE

1. Društvu Helios Domžale d.d., Domžale, Količevo 2, Repub­lika
Slovenija, odobrava se objavljivanje ponude za preuzimanje javnog dioničkog
društva Chromos boje i lakovi d.d., Zagreb, Radnička cesta 173/d.
2. Ovo Rješenje objavit će se u »Narodnim novinama«.

```
Obrazloženje
```

I. Društvo Helios Domžale d.d., Domžale, Količevo 2, Republika Slovenija (dalje
u tekstu: Ponuditelj), zastupano po punomoćniku, trgovačkom društvu KD
Upravljanje imovinom d.o.o., Zagreb, Radnička cesta 22, koje zastupaju Hrvoje
Japunčić, predsjednik Uprave i Boštjan Tancer, član Uprave, podnijelo je
Hrvatskoj agenciji za nadzor financijskih usluga (dalje u tekstu: Agencija), 25.
srpnja 2006. godine, temeljem odredbe članka 13. stavak 1. Zakona o preuzimanju
dioničkih društava (dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva Chromos boje i lakovi d.d., Zagreb,
Radnička cesta 173/d (dalje u tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz zahtjev, utvrđeno je da je
dokumentacija nepotpuna, u smislu odredbe članka 12. stavak 2. Zakona, te je 27.
srpnja 2006. godine, Agencija zatražila njezinu dopunu.
Posljednju dopunu dokumentacije, Agencija je zaprimila 31. srpnja 2006. godine,
od kada se Zahtjev Ponuditelja za odobrenje objavljivanja ponude za preuzimanje
smatra urednim.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 86.322.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2005. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 2. Zakona, nastala je za Ponuditelja 24. studenog 2005.
godine, protekom 18 mjeseci od dana prvog stjecanja dionica Izdavatelja nakon
prethodne ponude za preuzimanje i to stjecanjem 58 dionica, odnosno 0,02% učešća
u temeljnom kapitalu Izdavatelja, koje dionice su stečene na dražbi Hrvatskog
fonda za privatizaciju održanoj na Varaždinskoj burzi d.d., Varaždin 24. svibnja
2004. godine. Nakon prethodne ponude za preuzimanje Ponuditelj je ukupno stekao
9.665 dionica, odnosno 3,36% dionica s pravom glasa, a nakon kojih stjecanja
raspolaže s ukupno 246.926 dionica, odnosno 85,82% učešća u temeljnom kapitalu
Izdavatelja, što daje 87,13% od ukupnog broja glasova koje daju dionice
Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
300,00 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju nakon prethodne ponude za
preuzimanje iznosi 150,00 kuna po dionici. Prema podacima Zagrebačke burze d.d.,
Zagreb, i Varaždinske burze d.d., Varaždin, dostavljenim na zahtjev Agencije (u
predmetu: klasa: 450-08/06-01/24), na Zagrebačkoj burzi d.d., Zagreb, u zadnja
tri mjeseca prije nastanka obveze objavljivanja ponude za preuzimanje nije bilo
trgovine dionicama Izdavatelja, niti kroz trgovinski sustav niti putem dražbi,
dok je na Varaždinskoj burzi d.d., Varaždin, u istom razdoblju ostvarena
prosječna cijena od 272,68 kuna, te je utvrđeno da je cijena izražena u ponudi
za preuzimanje u iznosu od 300,00 kuna po dionici, utvrđena u skladu s odredbom
članka 4. stavak 4. i članka 15. stavci 4. i 6. Zakona.
V. Ponuditelj raspolaže s 246.926 dionica Izdavatelja, a temeljni kapital
Izdavatelja podijeljen je na 287.740 redovnih dionica, svaka u nominalnom iznosu
od 300,00 kn. Novčana sredstva za plaćanje preostalih 36.465 dionica Izdavatelja
s pravom glasa potrebno je osigurati sukladno odredbi članka 9. stavka 1.
Zakona, u iznosu od najmanje 10.939.500,00 kuna. Uvidom u Garanciju br. 9064/06
koju je 20. srpnja 2006. godine, u korist svih dioničara Izdavatelja, izdala
Societe Generale – Splitska banka d.d., Split, R. Boškovića 16, s rokom važenja
najkasnije do 18. listopada 2006. godine, utvrđeno je da je Ponuditelj osigurao
sredstva u iznosu od 10.939.500,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. točka 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, temeljem odredbe članka 13. stavak 2.
Zakona, odlučeno je kao u izreci.
VIII. Rješenje je potpisano na temelju ovlasti predsjednika Uprave gosp. Ante
Samodola u smislu članka 4. stavak 3. Zakona o Hrvatskoj agenciji za nadzor
financijskih usluga (»Narodne novine« broj 140/05) i članka 10. Statuta Hrvatske
agencije za nadzor financijskih usluga (»Narodne novine« broj 31/06).
IX. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/30
Urbroj: 326-101/06-4
Zagreb, 3. kolovoza 2006.

Član Uprave
**Ivica Letinić**, v. r.

Rješenje, NN 92/2006-2159
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)